C 493/14
LV
Eiropas Savienības Oficiālais Vēstnesis
27.12.2022.
Otrdiena, 2022. gada 7. jūnijs
36. atzinīgi vērtē Turcijas centienus turpināt uzņemt lielāko bēgļu skaitu pasaulē; šajā sakarībā atzinīgi vērtē to, ka joprojām tiek piešķirts ES finansējums bēgļiem un uzņēmējkopienām Turcijā, un pauž apņemšanos saglabāt šo atbalstu arī turpmāk; prasa Komisijai nodrošināt vislielāko pārredzamību un precizitāti mehānisma, kas aizstās Bēgļu atbalsta mehānismu Turcijā, līdzekļu pārvaldībā un piešķiršanā, nodrošinot, lai līdzekļi tiktu nepastarpināti piešķirti galvenokārt bēgļiem un uzņēmējām kopienām un lai tos pārvaldītu organizācijas, kuras garantē pārskatatbildību un pārredzamību; atbalsta objektīvu novērtējumu par ES un Turcijas sadarbību bēgļu un migrācijas jautājumos un uzsver, ka ir svarīgi, lai abas puses ievērotu savas attiecīgās saistības saskaņā ar ES un Turcijas 2016. gada kopīgo paziņojumu un ES un Turcijas atpakaļuzņemšanas nolīgumu — attiecībā uz visām dalībvalstīm, tostarp atsākt 2020. gada martā pārtraukto atgriežamo personu atpakaļuzņemšanu no Grieķijas salām vai aktivizēt brīvprātīgo humanitārās uzņemšanas shēmu; uzstāj, ka ES un Turcijas paziņojuma īstenošanas procesa centrā jābūt pamatbrīvību ievērošanai; ļoti atzinīgi vērtē Turcijas pilsoniskās sabiedrības un vietējo iestāžu būtisko ieguldījumu bēgļu integrācijā; atbalsta labāku un plašāku piekļuvi aizsardzības pakalpojumiem konkrētām neaizsargātām grupām; aicina Turcijas valdību uzlabot Sīrijas bēgļu piekļuvi darba tirgum un ieviest pasākumus, lai novērstu bezvalstniecības risku Turcijā dzimušu sīriešu bērnu paaudzei; atzīst, ka Turcija saskaras ar migrācijas spiedienu, tomēr stingri iebilst pret jebkādu Turcijas valdības veiktu migrantu instrumentalizāciju; pauž bažas par to, ka joprojām tiek ziņots par afgāņu un citu personu, kas cenšas šķērsot robežu, kopēju raidīšanu atpakaļ un par patvaļīgām deportācijām uz Sīriju; pauž nosodījumu par cilvēku kontrabandu un cilvēktiesību pārkāpumiem, kuriem pakļauti bēgļi Turcijā; uzstāj, ka bēgļu atgriešanai jānotiek tikai brīvprātīgi un drošos apstākļos, un mudina Turciju nodrošināt starptautiskajām un valsts organizācijām plašāku piekļuvi deportācijas centriem, lai veiktu novērošanu un sniegtu palīdzību tiem, kurus paredzēts sūtīt atpakaļ; ar bažām norāda uz pazīmēm, ka pieaug rasistiski un ksenofobiski uzbrukumi ārvalstniekiem, kā arī tiek izmantots pret bēgļiem vērsts vēstījums un pieaug pret imigrāciju vērsts noskaņojums Turcijas politikā un sabiedrībā; norāda, ka 2021. gadā Kiprā tika reģistrēts pastāvīgs patvēruma pieteikumu skaita pieaugums, un atgādina par Turcijas pienākumu veikt visus nepieciešamos pasākumus, lai novērstu jaunu jūras vai sauszemes maršrutu izveidi nelikumīgai migrācijai no Turcijas uz ES;
37. atkārtoti pauž atbalstu esošajai muitas savienībai un aicina Turciju ievērot tās saistības, tostarp likvidēt ar tarifiem nesaistītus šķēršļus brīvai apritei; uzskata, ka tirdzniecības attiecību stiprināšana varētu radīt konkrētus ieguvumus Turcijas un ES dalībvalstu iedzīvotājiem, un tādēļ atbalsta Komisija priekšlikumu sākt sarunas par abpusēji izdevīgu muitas savienības modernizēšanu, kam tiktu pievienots efektīvs un iedarbīgs strīdu izšķiršanas mehānisms; tomēr brīdina, ka šādai muitas savienības modernizācijai būtu jābalstās uz stingriem nosacījumiem, kas saistīti ar cilvēktiesībām un pamatbrīvībām, starptautisko tiesību un labu kaimiņattiecību ievērošanu, un ka tikai tad, ja Turcija pilnībā īstenotu papildprotokolu, Ankaras nolīgumu varētu attiecināt uz visām dalībvalstīm bez atrunām un nediskriminējošā veidā; uzsver, ka abām pusēm jau no paša sarunu sākuma ir pilnībā jāapzinās šie demokrātiskie nosacījumi, jo Parlaments nepiekritīs galīgajam nolīgumam, ja nebūs rezultātu šajā jomā;
38. norāda, ka vīzu režīma liberalizācija būtu svarīgs solis ceļā uz tiešu personisku kontaktu atvieglošanu, un ka tas ir ļoti svarīgi Turcijas iedzīvotājiem, jo īpaši studentiem, akadēmisko aprindu pārstāvjiem, uzņēmumu pārstāvjiem un cilvēkiem ar ģimenes saitēm ES dalībvalstīs; atkārtoti pauž atbalstu vīzu režīma liberalizācijas procesam, tiklīdz paredzētie nosacījumi būs pilnībā un efektīvi īstenoti, un mudina Turcijas valdību strādāt pie savas vīzu politikas saskaņošanas ar ES vīzu politiku un nediskriminējošā veidā attiecībā uz visām dalībvalstīm pilnībā ievērot 72 vīzu režīma liberalizācijas ceļvedī noteiktos kritērijus; uzsver, ka Turcijas progress, pildot sešus vēl neizpildītos kritērijus, ir ļoti niecīgs; norāda, ka jaunajā rīcības plānā cilvēktiesību jomā ir paredzēts paātrināt atlikušo kritēriju izpildi; uzsver, ka Turcijas pretterorisma tiesību aktu un datu aizsardzības tiesību aktu pārskatīšana ir galvenie nosacījumi, lai būtu nodrošinātas pamattiesības un pamatbrīvības;
39. pauž nožēlu par to, ka komisārs O.
Várhelyi nesen mainīja Kaimiņattiecību politikas un paplašināšanās sarunu ģenerāldirektorāta (DG NEAR) struktūru, kurā ir integrēta par Turciju atbildīgā nodaļa kopā ar atbildīgajām nodaļām jautājumos par dienvidu kaimiņvalstīm; uzskata, ka šis solis, kas, iespējams, veikts efektivitātes un iekšējās organizācijas racionalizācijas nolūkā, ir nopietna politiska kļūda, ko arī ļoti kritizēja ne tikai Turcijas valdība, bet arī visi proeiropeiski noskaņotie Turcijas aktori;